**МОТИВИ**

**по проекта на Наредба за изменение и допълнение на Наредба № 13 от 23 юли 2001г. за принудителното изпълнение на заповеди за премахване на незаконни строежи или части от тях от органите на Дирекцията за национален строителен контрол (обн. ДВ, бр.69 от 2001 г., изм. и доп. ДВ, бр.20 от 2014 г.)**

Основният мотив за изготвяне на проект на Наредба за изменение и допълнение на Наредба № 13 от 23 юли 2001 г. за принудителното изпълнение на заповеди за премахване на незаконни строежи или части от тях от органите на Дирекцията за национален строителен контроле актуализиране, усъвършенстване и прецизиране на действащите разпоредби на Наредбата.

Основната част от измененията и допълненията са с цел усъвършенстване и прецизиране на Наредба № 13/2001 г. и ефективност на действията на органите на Дирекцията за национален строителен контрол при принудително изпълнение на влезли в сила заповеди за премахване, както и с цел привеждането на същата, в съответствие с нормативната уредба по устройство на територията, като в тази връзка са предложените изменения и допълнения в действащите разпоредби на чл.1, чл.2, чл.3, чл.4, ал.1, чл.5, ал.1 и ал.2, чл.7, чл.10, чл.11, ал.1 и ал.3, чл.12, ал.1, чл.13, чл.15, §4 от допълнителните разпоредби и на приложение № 4 към чл.13 от Наредбата.

Останалата част от измененията и допълненията са с цел привеждане на Наредба № 13/2001 г. в съответствие с разпоредбите на Административно-процесуалния кодекс, както и с измененията и допълненията на Закона за обществените поръчки и Закона за кадастъра и имотния регистър, като в тази връзка са предложените изменения и допълнения в действащите разпоредби на чл.4, ал.1, чл.6, ал.1, чл.13 и на §3, ал.1 от допълнителните разпоредби от Наредбата.

Предложените с проекта изменения и допълнения на Наредба № 13/2001 г. са съобразени с настъпилите промени в нормативната уредба, свързана с изискванията при провеждане на процедурата по избор на изпълнител на принудителното премахване, определени със Закона за обществените поръчки, както и с изискванията на Административно-процесуалния кодекс, и са в пълно съответствие с действащите разпоредби на ЗУТ.